text: IT-ekspert: Politiet kan ikke stoppe nøgenbilleder på nettet
  06 november 2016 kl. 18.58
  Det er stort set umuligt at stoppe spredning af nøgenbilleder, når først de er på internettet, fortæller lektor på DTU Compute Christian Damsgaard Jensen. 
  
  TV SYD kan søndag fortælle, at flere unge kvinder fra Syd- og Sønderjylland desperat forsøger at få fjernet nøgenbilleder af dem fra nettet. Men deres kamp er nærmest nyttesløs, for hverken de unge kvinder eller politiet kan stille ret meget op. Det mener lektor Christian Damsgaard Jensen fra DTU Compute, der er ansvarlig for kurser i datasikkerhed og anvendt kryptografi.
  Ifølge Christian Damsgaard Jensen er internettet er nemlig ikke skabt til, at hverken enkeltpersoner eller politiet kan kontrollere indhold.
  - Teknisk er der ikke noget værktøj, der er 100 % effektivt. Hvis nogle unge drenge har materialet liggende i udlandet, og hvis politiet forsøger at blokere tilgangen til materialet, så vil de unge drenge bare finde en anden vej frem, siger Christian Damsgaard Jensen til TV SYD. 
  Stopsiden begrænser adgang
  En af de få muligheder,  politiet har, gælder billeder af helt unge piger. Her kan politiet bruge den såkaldte stopside. Stopsiden er et skilt med en advarselstekst som politiet kan sætte på hjemmesider, der indeholder børnepornografisk materiale, altså materiale af piger under 18 år, der bliver betragtet som børn i retssystemet. Blokeringssiden har eksisteret siden 2005, og der er ifølge Red Barnets årsrapport om seksuelle overgreb på børn fra 2015 i gennemsnit mellem 1200-1500 sider på listen over blokerede sider. Stopsiden gælder kun, når man forsøger at komme ind på hjemmesiderne via en computer i Danmark.
  Lektor Christian Damsgaard Jensen fra DTU Compute.: "De, der vil dele det her indhold, stopper man ikke ved at blokere den danske indgang til udenlandske hjemmesider."
  Selvom stopsiden holder en del af de besøgende væk fra hjemmesider med børneporno, er det kun en advarsel, og det er derfor muligt at komme ind på siden alligevel, fortæller Christian Damsgaard Jensen. Han mener derfor heller ikke, at det vil give nogen mening at udbrede stopsiden til andre hjemmesider, hvor hævnporno og delingen af unge kvinders billeder foregår. Og det er der to grunde til, forklarer Christian Damsgaard Jensen.
  - Dels handler det om ikke at censurere befolkningen. Dels handler det også om, at de, der vil dele det her indhold, stopper man ikke ved at blokere den danske indgang til udenlandske hjemmesider. De finder bare andre måder og veje at dele indholdet på.
  Svært at finde synderne 
  En anden måde at begrænse udbredelsen af nøgenbilleder af unge kvinder er at finde frem til dem, der deler billederne. Her kan politiet dog også løbe ind i udfordringer, fortæller lektor Christian Damsgaard Jensen.
  - En del af dem, der deler det her, bruger tjenester, der gør det meget vanskeligt for politiet at finde frem til de, der deler det.  
  Delingen foregår blandt andet via fildelingstjenester, som brugerne tilgår anonymt, og som politiet har svært ved at lukke. Derudover foregår delingen også pr. mail, sociale medier og altså udenlandske hjemmesider. Hvordan det fungerer, kan du læse i denne artikel om, hvordan dem, der deler billederne, besværliggør politiets arbejde.
  TV SYD har kontaktet Rigspolitiet for en kommentar. De har afvist et interview.
  
  